‘Gesoek: ’n Man vir ons ma – doen nou aansoek!’Tanya Griessel. (Foto: Verskaf) Dit het eintlik alles as ŉ grap op die familie se WhatsApp-groep begin toe Tanya Griessel (50) van Klerksdorp, Noordwes, se skoonseun gesê het hy soek “ŉ skoonpa” wat saam met hom kan braai. Hoewel John van der Westhuizen se skoonma se hande vir niks verkeerd staan nie, het hy en sy vrou, Bonita, saam met haar twee susters en dié se mans besluit die tyd het aangebreek om daadwerklik ŉ man vir hul ma te soek. Só vertel Bonita (30) in ŉ onderhoud met Maroela Media. “Ons is ŉ familie wat lief is vir braai en dit is hoe ons baie van ons tyd saam deurbring. John het ŉ grap gemaak en gesê hy soek ook ŉ skoonpa wat saam met hom kan braai.” Dié grap het toe so ver gegaan dat Bonita en haar susters, Twanay van Wyk (22) en Chantell Pohl (34), uiteindelik ŉ aansoekvorm opgestel het vir hubare mans wat moontlik die perfekte pasmaat vir hul ma kan wees. “Aan die begin het ons allerhande snaakse goed op die vorm gehad, want dit was sommer net tong in die kies en ons het lekker gelag daaroor. Later het ons besef ons is tog eintlik in ons harte ernstig daaroor om iemand te vind wat my ma vir ŉ slag op die hande kan dra, en het ons ŉ bietjie ernstiger gefokus op die kriteria,” vertel Bonita. Die aansoekvorm vra al die belangrike inligting, soos naam en van, ouderdom en beroep. Dan is daar ook dieper vrae. “Was jy voorheen getroud? Indien ja, wat is die rede waarom jy nie meer getroud is nie?” lui die vorm. “Dit is vir ons uiters belangrik dat ŉ man op hul ouderdom selfstandig en onafhanklik moet wees, net soos wat my ma is. Ek het al baie gesien dit is waarom sy sukkel om iemand te kry – sy is so sterk en onafhanklik dat baie mans dit nie kan aanvaar nie,” verduidelik Bonita. “Sy is jonk van gees en absoluut dinamies met ŉ kreatiewe brein wat haar kinders en kleinkinders onder alle omstandighede eerste stel. Die man wat die perfekte pasmaat vir my ma gaan wees, gaan homself nie hierdeur laat intimideer nie.” Volgens Bonita dink vreemdelinge gereeld Tanya is een van die susters wanneer hulle saam kuier. “Sy is ŉ vriendin vir ons en is altyd daar vir ons. Ons drie susters het in haar voetspore gelewe en sy het vir ons gewys wat is reg en verkeerd. ‘n Paar van die susters se versoeke in die aansoekvorm. “My ma is altyd net ŉ oproep ver en is iemand met wie jy kan gesels en dinge deel. Ons is baie oop met mekaar en is deel van ŉ lojale, baie gehegte familie. Sy is nooit te oud vir enige uitdaging nie, sy weet hoe om te lag en grappe te hanteer. Dit is net lekker om saam met haar te wees,” sê Bonita oor Tanya, hoof van ŉ onafhanklike laerskool op Klerksdorp. Bonita is die eienaar van dié skool terwyl John die Mike’s Kitchen-restaurante op Klerksdorp, Potchefstroom en Rustenburg besit. Daarom skerts hulle in die aansoekvorm dat aansoekers ŉ moontlike voordeel kan trek uit gratis restaurantetes en skoolfonds. “Ons is ŉ tong-in-die‑kies‑, happy go lucky‑familie en die man wat by my ma pas, gaan daarvan hou om tyd saam met ons deur te bring,” sê Bonita. Sy vertel ook dat Tanya ŉ bobaasbraaier is. “My ma is al vir so lank onafhanklik en kan self ŉ kaggel maak en ŉ vuur aansteek. Ons wil net hê die persoon in haar lewe moet vir ŉ slag vir haar kan sê om agteroor te sit sodat hy vir haar kan braai, want dit is waar alles begin het. Sy stel haar hele lewe lank ander mense eerste en ons voel dit is iets wat sy verdien, dit is haar kans op geluk.” Klik hier om die volledige aansoekvorm te sien. Voetnota: Maroela Media is nie op enige wyse betrokke by enige aspekte van hierdie inisiatief nie. Die familie hanteer alle keuring, kommunikasie en ander aspekte, sonder enige insette van Maroela Media. Navrae kan ook direk aan die familie gerig word. Die familie se e-pos‑adres is by navraag aan Maroela Media beskikbaar.